El líder de JxCat, Carles Puigdemont, ha demanat "paciència" als ciutadans per formar un nou Govern que respecti la "majoria republicana" que va sortir de les eleccions del 21-D. En el marc del Festival de Cinema i Fòrum de Drets Humans (FIFDH) que se celebra a Ginebra (Suïssa), el president destituït també ha avisat que el diàleg amb l'Estat "no està assegurat", ni tan sols quan s'hagi format el nou executiu a Sant Jaume. En el seu primer acte públic a Suïssa -i que ha comptat amb unes 900 persones, entre les quals l'exdiputada de la CUP Anna Gabriel-, Puigdemont també ha opinat que la República catalana hauria de ser "mutable i revisable" per garantir que s'escolti "sempre" la voluntat dels ciutadans. D'altra banda, el cap de files de JxCat ha criticat que el govern espanyol permeti la veneració al dictador Francisco Franco al monument del Valle de los Caídos: "Se'l qualifica com a cap d'Estat del 1939 al 1975, únicament", ha apuntat. Puigdemont ha definit com una “idea perillosa” la de la “unitat sagrada”. “Els estats s’han de fundar en la voluntat dels seus ciutadans, i això és mutable, i es podria canviar amb cada generació”, ha remarcat. En referència a l’Estat espanyol, el líder de JxCat ha dit que la “unitat” és un “tabú” que “et pot portar a la presó si el qüestiones, és perillós”, i ha destacat que en el cas de la República catalana la situació no ha de ser aquesta.  “La República catalana ha de ser mutable i revisable, no hi ha res sagrat en aquesta idea”, ha assenyalat durant el debat a Ginebra, afirmant que “la voluntat dels ciutadans sempre ha de ser escoltada i atesa”.   Nou govern Puigdemont ha admès que hi ha “inquietud” a Catalunya perquè els ciutadans “van complir el seu deure” i van anar a votar el 21-D “massivament” en unes circumstàncies molt complicades” i ara es pregunten perquè no hi ha acord entre les forces sobiranistes. “Demano una mica més de paciència, volem fer compatible tenir un govern que comenci a treballar demà amb el respecte pel resultat del 21-D, la majoria clarament a favor de la República catalana”, ha dit.  El debat també ha comptat amb la participació del periodista Xavier Vidal-Folch, el professor de la universitat de Ginebra Nicolas Levrat, i l’expresidenta de la Confederacó Suïssa Micheline Calmy-Rey. Aquesta última ha insistit en la necessitat de “buscar diàleg” per constituir un Govern independentista d’acord amb el resultat del 21-D. A més, Calmy-Rey ha constatat que la Unió Europea “no està preparada” per intervenir en el conflicte.

Summary: Puigdemont demana "paciència" als ciutadans per formar un nou Govern que respecti la "majoria republicana" del 21-D


El president del grup municipal del PSC ha retret aquest dijous a l'alcaldessa de Barcelona, Ada Colau, que no posés en el seu moment en coneixement de la justícia l'oferiment d'acabar la carrera de Filosofia "fàcilment" que ha fet públic en una entrevista. La batlle ha explicat que una alta directiva d'una multinacional li va proposar, quan ja formava part de l'estament polític, d'acabar les dues assignatures de lliure elecció que li quedaven pendents per finalitzar la carrera de Filosofia, que va cursar a la Universitat de Barcelona. Segons Collboni, aquesta oferta "irregular" pot constituir un delicte i ha acusat Colau de "frivolitzar" amb el prestigi de la universitat pública, en ple escàndol per l'obtenció de títols universitaris amb irregularitats per part de la classe política. A més, Cs també ha criticat l'alcaldessa tot assegurant que "no hi ha cap problema que hagi patit un espanyol que no hagi viscut". La formació taronja ha expressat el seu descontent a través de la presidenta del grup municipal de Ciutadans, Carina Mejías. En un tuit, ha criticat l'afany de protagonisme de l'alcaldessa assegurant en una piulada irònica que "no hi ha cap problema que hagi patit un espanyol que no hagi viscut Colau".  En aquest sentit, ha posat com a exemples les campanyes d'assetjament i en contra el lloguer abusiu, amb les quals es va solidaritzar donant detalls de la seva vida personal. "Ella sempre té la seva història", ha lamentat Mejías que ha acompanyat el seu tuit amb l'etiqueta "A mi també m'ha passat".

Summary: PSC retreu a Colau que no denunciés l'oferiment d'una directiva d'ajudar-la a acabar "fàcilment" la carrera


Les dues figures recuperades de l'Arqueta de Sant Martirià del segle XV s'han traslladat a Madrid per fer les tasques de conservació i bona part de la restauració. Ho ha confirmat el Bisbat de Girona que no ha donat terminis. Sí que han especificat que els treballs es completaran a Banyoles per unificar les dues peces restaurades i col·locar-les en el conjunt de l'Arqueta. Les dues figures representen Santa Anna i Sant Cristòfol i es van recuperar ara fa un any a mans de dos antiquaris de Brussel·les i Londres que les tenien a la venda. El lladre Erik el Belga va robar les 24 peces de l'Arqueta l'any 1980 i des de llavors s'ha treballat amb discreció per aconseguir recuperar-les. Queden cinc peces per recuperar. El Bisbat de Girona ha informat aquest dimecres que les dues peces recuperades de l'Arqueta de Sant Martirià es troben a Madrid on tècnics del Ministeri de Cultura han constatat la seva autenticitat i les restauraran. Un cop feta aquesta part, tornaran a Banyoles i els mateixos tècnics s'encarregaran d'unificar-les amb la resta del conjunt de l'Arqueta. L'alcalde de Banyoles, Miquel Noguer, ha destacat la importància que l'Arqueta no hagi de viatjar a Madrid i ha precisar que les dues peces restaurades es col·locaran al conjunt medieval des del laboratori del Museu Arqueològic Comarcal de Banyoles. Després tornaran al monestir de Sant Esteve, l'indret on s'exposa l'Arqueta amb les condicions de seguretat i ambientals idònies.  La recuperació de les dues peces El gener del 2018 es va tenir coneixement d'una de les peces (Santa Anna) a mans d'un antiquari de Brussel·les. Feia vuit anys que no en sabien res des de les últimes peces recuperades. Al cap de dues setmanes, també van tenir notícies de la figura de Sant Cristòfol. També la tenia un antiquari però en aquest cas era de Londres. Les negociacions per la compra (els detalls i xifres no han transcendit) es van haver de fer amb rapidesa per evitar perdre-les de vista. Ambdós antiquaris les tenien a la venda, no estaven catalogades i es podien vendre en qualsevol moment.  El director general de Belles Arts del govern espanyol, Román Fernández-Baca, va definir el conjunt de l'arqueta com a "excepcional" en una visita el desembre passat al monestir de Sant Esteve de Banyoles. Durant el seu discurs va subratllar la "responsabilitat" i el compromís de l'Estat amb la restauració de les peces així com l'interès en seguir treballant per recuperar les cinc peces robades que falten tot dient que era una "recerca prioritària".

Summary: Les peces recuperades de l'Arqueta de Banyoles s'han traslladat a Madrid on es restauraran


Els familiars reclamen com a mesura cautelar que es paralitzi el trasllat ACN Madrid.-La sala quarta del Tribunal Suprem ha admès a tràmit un recurs presentat per la família de Francisco Franco contra l'acord del Consell de Ministres del 8 de novembre que va continuar amb el procediment administratiu per exhumar les restes del dictador. Segons ha avançat 'El Español' i han confirmat fonts del tribunal, els familiars reclamen com a mesura cautelar que es paralitzi el trasllat fins que el Suprem dicti sentència sobre el fons el recurs. Els nets de Franco han interposat un recurs contenciós-administratiu que parla d'"irregularitats" en el procediment d'exhumació, ja que només fa referència a les restes del dictador i no a les de tots els que estan enterrats al Valle de los Caídos i que no van morir per la Guerra Civil.

Summary: El Suprem admet un recurs de la família contra l'exhumació de Franco


El síndic del grup parlamentari Compromís, Fran Ferri, ha assenyalat aquest dimecres que la confessió del cap de la trama Gürtel, Francisco Correa, en què confirma el pagament en B d’actes electorals del PP valencià, implicant directament l'expresident Francisco Camps, “és una constatació d’allò que ja tots sabíem, però que ara queda traslladat de forma fefaent al procés judicial”. A través d'un comunicat, Ferri assenyala que l'escrit amb el qual Correa busca una conformitat amb la Fiscalia  “una vegada més s’evidencia que el Partit Popular és sinònim de corrupció". En aquest sentit, el síndic afegeix que "ve a dir que el PP va pagar la seva campanya amb diners que haurien d’haver anat a educació, sanitat o dependència i que Francisco Camps era el màxim responsable d'aquest saqueig de fons públics”. “El més greu de tot és que el PP no s’ha regenerat i no ha tornat els diners que van desviar. L’actual presidenta del PP valencià, Isabel Bonig, ha donat suport públic en reiterades ocasions a Camps i per això sabem que el seu projecte és més del mateix", ha denunciat Ferri.  El síndic de Compromís ha dit que "després de l’època més negra del nostre autogovern per culpa del PP, ara els valencians, amb el govern del Botànic, podem sortir al carrer amb la cara ben alta perquè es comença a conèixer a la nostra terra per totes les seves potencialitats i no per la corrupció. La corrupció no és valenciana, és del PP. Des de Compromís continuarem treballant per a millorar la nostra reputació i recuperar fins a l’últim cèntim furtat als valencians”.

Summary: Compromís: "La confessió de Correa és l'enèsima evidència que el PP és sinònim de corrupció"


La fundació Migra Studium ha lamentat aquest dijous que el CIE de la Zona Franca de Barcelona incompleixi la llei d'estrangeria i per això ha reclamat que es tanqui, perquè no compleix l'objectiu principal de la seva existència. L'entitat jesuïta assegura que bona part dels interns no compleixen els requisits per ser expulsats en menys de 60 dies, ja que són indocumentats, els seus països d'origen no tenen conveni de devolució amb Espanya, estan malalts o tenen familiars a l'estat. A més, l'entitat assegura que cada cop hi ha més interns que es declaren menors al centre, fan falta intèrprets i les condicions de vida encara són millorables. L'entitat reclama el tancament de tots els CIE, i més encara si incompleixen la pròpia llei que els regula, però momentàniament proposa millores pels interns. Així mateix, agraeix a l'Ajuntament de Barcelona que s'hagi interessat pel centre i n'hagi demanat el tancament al·legant falta de llicència d'activitat, cosa que suposa una "bona notícia" i un "reconeixement del patiment dels interns i de la bona feina de les ONG". Migra Studium ha presentat aquest dijous l'estudi sobre la situació del CIE el 2016, com fa anualment, basant-se en 414 visites a 146 dels 640 interns que van passar pel centre l'any passat. Així, es pot comprovar com que durant els deu mesos que va estar obert el centre el 2015 hi van passar 738 homes, poc més dels 640 que hi van passar entre setembre, ja que va reobrir al juliol després de mesos d'obres, i desembre del 2016, període analitzat per l'entitat. La majoria dels entrevistats per Migra Studium són d'Algèria (54%), de camí cap a França, seguit del Marroc (13%). La resta són principalment sud-americans, tot i que n'hi va haver un de Bulgària i un altre de Romania, països de la Unió Europea. El 38% tenien de 18 a 30 anys, i 23 van declarar que eren menors d'edat, dada que es va confirmar en dos casos. El 74,6% no tenien antecedents penals. El 57% dels entrevistats eren nouvinguts arribats principalment en pastera a platges del sud d'Espanya i només el 25% tenien un expedient administratiu d'expulsió. El 13% havia estat capturat en demanar-li la policia la documentació pel carrer i el 10% en operatius policials específics. Però un dels aspectes que indigna més l'entitat és que el 56% dels interns van ser alliberats, cosa que significa que el seu internament no va aconseguir l'objectiu perseguit. La llei d'estrangeria va crear els CIE per assegurar l'expulsió en menys de dos mesos dels immigrants irregulars. Les devolucions, per entrada irregular, o les expulsions, amb expedient administratiu i ordre judicial, només van suposar el 39% dels casos. Tot i així, més de la meitat dels interns van estar entre 40 i 60 dies reclosos. L'entitat també denuncia que malgrat les obres de millora de les infraestructures del centre entre 2015 i 2016, les instal·lacions no són les adequades i sovint estan massificades. Això, i la incapacitat de comunicar-se d'una quarta part dels interns, que no tenen intèrpret, fa que la tensió augmenti i durant la tardor hi va haver tres "esclats de violència" amb motins, agressions i intents de fuga. Sobre això, han explicat que bona part de les agressions físiques van ser entre interns, i que les produïdes per la policia espanyola van ser per part d'antiavalots en moments on van intervenir per aturar conflictes. Tot i això, es denuncien maltractaments de paraula per part dels policies que vigilen normalment el centre. Un altre dels motius de queixa és que molts interns tenen un advocat d'ofici quan arriben a l'estat, sovint al sud, i després ja no hi poden tornar a contactat quan són traslladats a Barcelona, on tenen un altre lletrat. Igualment, els és molt difícil poder-se queixar directament a la fiscalia, als jutges o al Síndic de Greuges, ja que totes les comunicacions externes han de passar pel director del centre. Això comporta que no coneguin ben bé la seva situació legal o administrativa, que no saben si poden demanar asil, i que no saben si seran expulsats o no. Per últim, també lamenten que el dret a la salut no està ben protegit, ja que molts interns tenen problemes psíquics no tractats, i d'altres el VIH o malalties cròniques.

Summary: La fundació Migra Studium reclama el tancament del CIE perquè incompleix la llei d'estrangeria


ERC ha decidit finalment que el president del seu grup parlamentari, Sergi Sabrià, participi també a la reunió aquest dilluns a Bèlgica, al costat del diputat i exconseller Toni Comín, en una trobada que ha anat canviant. La portaveu dels republicans, Marta Vilalta, ha assegurat que els republicans hi participen perquè "sempre" aposten per les taules de negociació i de diàleg que serveixin per "compartir estratègies i avançar". Un dels temes sobre la taula, ha afirmat sense concretar-ne d'altres, és el Consell per a la República, una "bona eina per internacionalitzar la causa catalana" en un moment polític en què, segons ha considerat, l’àmbit internacional és “absolutament imprescindible”. A la reunió entre l’expresident de la Generalitat, Carles Puigdemont, i el president Quim Torra, també hi ha representants de JxCat, i el PDeCAT així com de les entitats ANC i Òmnium Cultural.

Summary: ERC es desplaça a Waterloo per “compartir estratègies”: “Sempre serem a les taules de negociació"


La Federació de Colles de l'Aplec del Caragol de Lleida (Fecoll) ha presentat aquest dimarts la primera ratafia oficial de la festa, elaborada per Licors Portet de la Pobla de Segur a base de nous verdes de plantacions del Pallars Jussà, espècies (nou moscada, clau i canyella) i que, com a principal tret distintiu, incorpora també peres de Lleida. Es tracta d'un licor de 26 graus d'alcohol de sabor dolç i suau i amb un lleuger gust de pera, que es presenta en una ampolla cilíndrica de 70 cl i amb una etiqueta en forma de caragol i amb el logotip de l'Aplec. La beguda naix amb la vocació no només de ser el licor de referència d'aquesta festa gastronòmica sinó de les comarques de Ponent. Inicialment se n'han elaborat unes 500 ampolles, tot i que s'anirà ampliant la producció en funció de l'acollida que el producte tingui al mercat. Ara per ara, la ratafia de l'Aplec es pot adquirir només per internet a www.labotigadelpallars.com però en breu també es podrà trobar als lineals de compra de supermercats i en botigues especialitzades de la demarcació.       La Fecoll ultima els preparatius de la 38a edició de l'Aplec del Caragol, que se celebrarà a Lleida els dies 26, 27 i 28 de maig. Una de les novetats d'enguany és la primera ratafia oficial de la festa, que ha elaborat la històrica firma pallaresa Licors Portet. El president de la Fecoll, Xavier Perez, ha destacat que aquest licor és un producte de qualitat" i, a la vegada, "és ideal per a la festa, ja que hi aporta un valor afegit, però també per la ciutat de Lleida i pel territori". Així mateix, ha posat en valor el tret distintiu i és que es tracta de la primera ratafia que incorpora la pera en la seva composició.        El licor, que d'aquesta manera se suma al cava i a altres productes oficials de l'Aplec del Caragol, està elaborat a base de nous verdes de plantacions de Llimiana i Aransís, al Pallars Jussà; amb peres de Lleida i un toc d'espècies (nou moscada, clau i canyella). Destaca per un sabor dolç i ben equilibrat i resulta un bon digestiu per a després dels àpats, segons ha assenyalat Àngel Portet, gerent de Licors Portet. També han participat en la creació del producte Indulleida, que ha confeccionat el concentrat de pera que s'ha utilitzat per a l'elaboració de la ratafia, així com Gregori Canalías, de l'Escola d'Hoteleria de Lleida, i Pep Tort, exdirector del Consorci del Turó de la Seu Vella.   Àngel Portet ha destacat que és una ratafia "que fa de bon beure i no carrega" i ha assegurat que naix amb la vocació d'esdevenir el licor de referència de les comarques lleidatanes, en substitució dels típics digestius de licors d'herbes, i en aquest sentit ha fet una crida perquè els lleidatans "se'l facin seu" i també s'aposti pel producte des de l'àmbit de la restauració. El producte, amb un preu que oscil·la entre els 12 i 13 euros, es presenta en una ampolla cilíndrica de 70 cl amb una etiqueta en forma de caragol i amb el logotip de l'Aplec.     De moment, la ratafia de l'Aplec només es pot adquirir per internet a www.labotigadelpallars.com però en breu es podrà trobar també als lineals de compra de supermercats i botigues especialitzades de la demarcació. Tot i això, en les diferents parades que ha fet enguany Caragol Tour, en ciutats com ara Madrid, Lloret de Mar o Barcelona, els participants ja l'han pogut tastar i ha tingut una molt bona acollida, segons Perez.

Summary: La Fecoll i Licors Portet presenten la ratafia oficial de l'Aplec del Caragol, que incorpora peres de Lleida


L'expresident de la firma tèxtil Burberry a Espanya, Eugenio Mora Olivella, va facilitar els diners a la xarxa del 'cas Pretòria', segons mostren els anomenat 'papers de Panamà'. L'empresari, resident a Londres, va utilitzar una xarxa d'empreses opaques a les illes de Niue, al Pacífic Sud, i de Madeira (Portugal) per invertir a Espanya sense cap cost fiscal gairebé de 9 milions d'euros entre els anys 2003 i 2004. La xarxa l'organitzava el bufet d'advocats Pretus, dels germans Francisco i Diego Pretus, d'on surt el nom de l'operació, que va afectar l'any 2009 exalts càrrecs de CDC com Macià Alavedra i Lluís Prenafeta, i del PSC com l'exdiputat Luis García 'Luigi', i l'exalcalde de Santa Coloma de Grament Bartomeu Muñoz, entre altres. El sumari encara s'està instruint a l'Audiència Nacional espanyola. Segons els 'papers de Panamá', fets públics per 'El Confidencial' aquest dilluns, els germans Pretus encarregaven al bufet Mossak-Fonseca que creessin societats pantalla perquè els seus clients evitessin el fisc espanyol. Les operacions financeres sempre començaven a Global Technologies.Com LTD, que, des de Niue, feia préstecs condicionats a firmes instrumentals de les Madeira, que després atorgaven crèdits per idèntic volum a les societats espanyoles per executar les inversions que volia Eugenio Mora. La persona que apareix relacionada amb Global Technologies.Com LTD és Eugenio Mora Olivella, al qual se li atorguen poders, igual que als seus fills. No obstant això, ni Mora està imputat en el 'cas Pretòria' ni en les diligències es parla de Global Technologies.Com LTD o la resta de firmes.   Eugenio Mora va ser condemnat l'any passat per evasió fiscal, amb una pena pactada que va evitar l'ingrés a presó. En la sentència de l'Audiència Nacional espanyola apareix una societat que també apareix a la documentació panamenya, Tilia, amb seu a Madeira, que va servir per donar un crèdit a Francisco Petrus perquè comprés una sisena part de Niesma, immobiliària que administrava 'Luigi'. Tilia estaria vinculada també a un crèdit de 620.000 euros per adquirir, a través de dues instrumentals de Madeira, quatre amarratges de superiots al Port de Badalona. Una altra empresa de Mora, Moldavite, amb seu a Madeira, va servir perquè els càrrecs polítics blanquegessin diners.  De Global Technologies, que opera vinculada al banc de negocis nord-americà Merrill Lynch, també surten els fons per fer negocis amb la societat Centre Comercial Gramenet SA, que projecta el complex comercial i residencial de Santa Coloma Cúbics. S'inverteixen 7,6 milions el maig del 2003 també a través d'un préstec amb la finalitat última d'aconseguir neutralitat fiscal. Els diners arriben a través de Madeira, de Moldavite, amb l'avantatge que és terreny portuguès i, per tant, de la Unió Europea. Les condicions estableixen que aquesta societat retornarà el 99% dels diners a Global Technologies, que pertany a Eugenio Mora, mentre que l'1% es quedarà a Moldavite, seguint la mecànica habitual. El 2003 Centre Comercial Gramenet estava administrada pel constructor Josep Singla, imputat per Pretòria. El 2004 l'administrador canvia, segons el Registre Mercantil espanyol, i es nomena a Francisco Pretus, el germà de Diego, que està al capdavant de Tilia. Francisco Pretus oficialment representa Ard Choille, una societat que no apareix en els 'papers de Panamà' però sí en la sentència per la qual van condemnar a Eugenio Mora per delicte fiscal i que era la seva instrumental holandesa. En l'operació de venda del Centre Comercial Gramenet, Mora va ingressar 21 milions. I la societat encara li deu els 7,6 milions que ell mateix li va prestar des de Madeira i dels que recuperarà el 99%. Luis García també va rebre crèdits des de la instrumental d'Eugenio Mora a Niue. En total, tres préstecs que sumaven 725.000 euros per comprar cinc solars a Sant Andreu de Llavaneres (Maresme) a primera línia de mar. El pla era fer habitatges que després va construir Proinosa, la constructora de Josep Singla. Com en tots els casos, el 99% dels beneficis tornaven a l'instrumental d'Eugenio Mora. Aquesta instrumental, Global Technologies.Com LTD, va quedar inactiva en 2007.

Summary: Els 'papers de Panamá' revelen la font de finançament del 'cas Pretòria'


El vicepresident del Govern, Pere Aragonès, creu que l’estat espanyol només estarà disposat a dialogar si el 10-N l’independentisme guanya per “àmplia majoria”. Aragonès ha insistit en la necessitat d’un diàleg amb el govern espanyol tot i reconèixer que avui "és més difícil que fa uns mesos” perquè creu que l’independentisme es troba ara davant d’un Pedro Sánchez “més nacionalista que mai” que el que està fent és “alimentar el conflicte amb Catalunya per justificar una coalició amb el PP” després de les eleccions generals del 10N. Per això, Aragonès ha fet una crida als votants independentistes a “desmentir” Sánchez que va dir, després de conèixer la sentència, que “el projecte de la independència havia fracassat".  El vicepresident del Govern ho ha dit aquest dijous en una trobada amb empresaris, polítics i periodistes organitzada per Fòrum Europa a l’Hotel Palace de Barcelona. A l’acte hi ha assistit també consellers del govern de la Generalitat i alts càrrecs de l'executiu.

Summary: Aragonès creu que l’Estat només seurà a negociar si el 10-N hi ha una “victòria clara de l'independentisme”


Augment de queixes entre els veïns del barri de Sant Roc de Badalona pel tràfic de drogues i per la presència de drogodependents que deixen les xeringues als carrers. L’alcaldessa de Badalona, Dolors Sabater, ha explicat que s’ha detectat un augment de persones de municipis del voltant que vénen a Sant Roc a comprar i consumir drogues. Arran d’aquests fets, els Mossos d’Esquadra, la Guàrdia Urbana de Badalona i la Policia Local de Sant Adrià de Besòs han engegat un dispositiu conjunt per actuar de forma coordinada i patrullar “amb més intensitat” al barri.  L’alcaldessa ha parlat que el barri està notant els “desplaçaments” dels  drogodependents provinents de Barcelona, Sant Adrià o Santa Coloma de Gramenet. “Hem d’assegurar per tots els mitjans que no hi hagi presència de xeringues a l’espai públic”, ha indicat Dolors Sabater en l’atenció a la premsa que ha fet des de la Plaça Sant Roc. “Hi ha hagut un canvi en l’accés i ens els espais de consum de drogues”, ha afegit. L’operatiu policial conjunt té la intenció d’actuar de forma coordinada per “la investigació, el control i la persecució del tràfic de drogues”. El reforç policial va començar el passat 10 d'octubre com a resposta a les queixes veïnals. De moment no es disposa de dades d’actuacions policials.

Summary: Reforç policial al barri de Sant Roc de Badalona davant l’augment de queixes per tràfic de drogues i xeringues al carrer


Els Mossos d'Esquadra van detenir el 4 de juny  cinc joves, tres dels quals menors d'edat, com a presumptes autors d'un delicte de robatori amb violència i intimidació a persones grans a Girona. Les detencions es van produir en dues actuacions policials en poques hores de diferència. El primer robatori el van perpetrar dos dels joves, de 18 anys i de nacionalitat marroquina. Van abordar un home d'avançada edat per darrere per robar-li el mòbil al carrer Riu Güell. Després de fer-lo caure a terra, van fugir. Els agents van localitzar-los al carrer Santa Eugènia. Poc després, una patrulla va rebre un avís d'un altre assalt. Un grup de joves van robar el mòbil i 35 euros a un altre home. En aquesta ocasió, un d'ells el va colpejar fortament al pit mentre un altre li agafava el telèfon. Els nois van fugir cap a l'estació de tren però els mossos els van localitzar a la plaça Espanya.  Durant l'escorcoll, els agents van trobar a la motxilla d'un dels joves un altaveu que constava com a sostret en  un altre robatori violent el dia anterior. Per aquest fet, també se l'acusa d'un delicte de receptació.  Els dos detinguts majors d'edat, que tenien antecedents, passaran properament a disposició judicial. Pel què fa als menors, han quedat en llibertat sota custòdia dels seus tutors legals a l'espera de ser citats a declarar properament a la Fiscalia de Menors de la ciutat.

Summary: Detenen cinc joves per dos robatoris violents a persones grans a Girona


La regidoria de Cultura de l'Ajuntament de Tàrrega, a través del Museu Comarcal de l'Urgell, ha editat una actualització del primer llibre escrit en català sobre el tractament de la pesta, 'El Regiment de preservació de pestilència', escrit l'any 1348 per Jacme d'Agramont. En aquest treball bibliogràfic, l'investigador Francesc Cremades adapta i revisa el contingut del tractat contextualitzant, a més de recollir les pràctiques mèdiques de l'Edat Mitjana. Es tracta, en definitiva, d'una posada al dia del volum original que servirà per divulgar aquesta obra singular, l'únic exemplar de la qual es conserva a l'Arxiu Parroquial de Santa Maria de Verdú (Urgell). La presentació del llibre tindrà lloc aquest dijous al Museu Comarcal de l'Urgell. 'El Regiment de preservació de pestilència' va ser escrit l'any 1348 per Jacme d'Agramont, metge de l'Estudi General de Lleida, mesos abans de l'arribada de la pesta a Catalunya. El va escriure en català per poder ser llegit per tothom i prendre mesures així contra la pesta. Val a dir que, fruit d'un acord amb l'Ajuntament de Tàrrega, el llibre original s'ha exposat els darrers dotze mesos al Museu Comarcal de l'Urgell, en concret a la sala permanent Tragèdia al Call–Tàrrega 1348.  Tàrrega va ser un dels indrets assolats per la pesta l'any 1348, any en què també es va registrar a la capital de l'Urgell una onada d'odi antisemita que va derivar en un sagnant pogrom al barri jueu de la vila medieval.  Francesc Cremades és llicenciat en Medicina per la Universitat de València i doctor per la Universitat d'Alacant (departament de Traducció i Interpretació).

Summary: Tàrrega edita una actualització del primer llibre escrit en català sobre el tractament de la pesta, original del 1348


Tres persones han resultat ferides aquest dissabte en un xoc frontal entre dos vehicles a la C-59, a Caldes de Montbuí (Vallès Oriental), segons han informat els serveis d'emergència. Els ferits són de caràcter lleu. Trànsit ha habilitat pas alternatiu per esquivar la zona de l'accident, a l'alçada del kilòmetre 12. A causa de l'accident, hi ha retencions en els dos sentits de la marxa.

Summary: Tres ferits lleus en un xoc frontal a Caldes de Montbui


El líder de CatECP, Xavier Domènech, ha valorat amb un missatge a Twitter l'elecció de Quim Torra com a quart candidat de JxCat a la presidència de la Generalitat, aquest dijous al vespre: "Catalunya necessita Govern, recuperar les institucions i fer front a la crisi política i social per fer-nos més fortes. El candidat no reuneix ni la transversalitat ni la trajectòria necessària pel moment que vivim, estarem atents i seguirem treballant pel futur que necessitem", ha escrit. El líder de JxCat, Carles Puigdemont, ha anunciat minuts abans que el diputat Torra és el nou candidat a la investidura. En principi, l'expresident d'Òmnium serà investit a principis de la setmana que ve. El president del Parlament, Roger Torrent, iniciarà aquest divendres una nova ronda de contactes telefònica amb els grups parlamentaris, el pas previ per a convocar la sessió plenària d'investidura.

Summary: Domènech creu que Torra no reuneix ni la transversalitat ni la trajectòria necessària pel moment actual


El festival benèfic 'Girona en Moviment', que permet recaptar fons per ajudar els pacients amb càncer i els seus familiars, no tindrà edició 2020. Els seus organitzadors, la fundació Oncolliga Girona i l'Associació Cultural David Rodríguez, han decidit cancel·lar-lo arran del coronavirus. La tercera edició del festival s'havia de celebrar del 9 al 12 de juliol. La programació incloïa dos espectacles de gran format al Teatre Municipal amb presència de ballarins internacionals. Aquest no és l'únic acte benèfic que l'Oncolliga ha de suspendre per la covid-19, cosa que suposarà que la fundació deixi d'ingressar "bona part dels fons" per ajudar pacients i familiars. Per això, l'entitat fa una crida a rebre donacions a través de la seva web.     Aquest estiu no hi haurà tercera edició del festival benèfic de dansa 'Girona en Moviment' (GeM). Després de valorar totes les opcions i davant la incertesa sobre l’evolució de la pandèmia, els organitzadors del festival -la Fundació Oncolliga Girona i l’Associació Cultural David Rodríguez- han decidit que cancel·lar-lo era l'única opció per "garantir la salut i la seguretat de tots els assistents, artistes i equips involucrats". El festival s’havia de celebrar del 9 al 12 de juliol, amb una programació que incloïa tallers, xerrades, ball al carrer i dos espectacles amb presència de ballarins internacionals al Teatre Municipal de Girona. "A les mesures de distanciament social per evitar la propagació del virus, s’hi suma el fet de no poder preveure l’obertura de fronteres en aquelles dates, la qual cosa impossibilita la mobilitat d’artistes i per tant, la programació internacional preparada per a aquesta edició”, ha explicat el director del festival, el ballarí i gestor cultural David Rodríguez.  L’organització del festival ja havia iniciat una prevenda d’entrades de la gala 'Catalunya dansa contra el càncer', que s’havia de celebrar el pròxim 9 de juliol i que obriria el festival. A tots aquells que ja hagin adquirit entrades, se’ls retornarà l’import.  Tot i que el festival no se celebrarà tal i com havia estat concebut, l’organització intentarà que la dansa i el moviment estiguin presents a Girona d’alguna manera durant les dates previstes, del 9 al 12 de juliol. En aquest sentit, s’està treballant amb la possibilitat d’organitzar esdeveniments online com ara tallers o xerrades, i una exposició fotogràfica.  Ja hi ha data per al 2021 El director del festival ha avançat també que ja s’està treballant en l’edició de l’any que ve, que se celebrarà del 8 a l’11 de juliol i que comptarà, un cop més, amb el suport de l’Ajuntament, la Diputació de Girona i diverses empreses patrocinadores. Rodríguez ha volgut destacar també la col·laboració de les desenes de voluntaris que participen en aquest esdeveniment des dels seus inicis. "Girona en moviment és una gran comunitat internacional de voluntaris que reconeixen el poder de la dansa per unir la gent i ajudar els més febles", ha afirmat.  També s’està treballant en un nou concepte d’espectacle, que formarà part del festival però que es desmarca dels quatre dies del juliol. La intenció és arribar a les escoles i col·laborar amb els centres educatius. Per aquesta raó, en col·laboració amb el Conservatori Isaac Albéniz de Girona i la seva orquestra, s’està preparant un espectacle conjunt de música i dansa amb ballarins internacionals. L’espectacle es programaria el pròxim hivern i la recaptació aniria destinada també als projectes de la Fundació Oncolliga Girona.  Crida a col·laborar amb Oncolliga  "Malauradament, el festival 'Girona en Moviment' no és l'únic esdeveniment benèfic a favor de la Fundació Oncolliga Girona que s'ha hagut de suspendre a causa de la pandèmia de la covid-19", diu l'entitat en un comunicat. Això significa que l'Oncolliga deixarà d’ingressar "bona part dels fons" amb els quals pot tirar endavant els seus serveis d’ajuda a pacients amb càncer i els seus familiars. Per aquest motiu, des de l’entitat es fa una crida a col·laborar fent un donatiu o aportació a través de la seva pàgina web www.oncolligagirona.cat/donacions-oncolliga/donacions.html.

Summary: El festival benèfic 'Girona en Moviment' per ajudar els pacients amb càncer cancel·la edició pel coronavirus


L'associació d'autònoms ATA ha reclamat al govern espanyol que elimini la quota del mes d'abril davant de la "més que previsible ampliació de l'estat d'alarma". En un comunicat, el seu president, Lorenzo Amor, ha recordat que els treballadors per compte propi estan "confinats, asfixiats, sense liquiditat, sense facturar i sense vendre". Després que es cobrés la quota del març, des d'ATA asseguren que "ja no volen ajornaments ni moratòries" per la d'abril perquè "no s'està facturant ni venent". "Només contemplem l'eliminació de la quota", destaca el president d'ATA.  "Cap treballador o persona que estigui a casa seva sense treballar, sense cobrar l'atur ni un permís retribuït, cotitza en aquests moments a la Seguretat Socials. Els autònoms no podem ser menys", afirma el president d'ATA, que recorda que si no cobren una prestació no poden tenir l'obligació de cotitzar.  Des de l'associació d'autònoms també reiteren la petició a l'Estat perquè ajorni les obligacions tributàries del primer trimestre, evitant que la gent hagi d'anar a les gestories per tenir la documentació per pagar.  "Volem recordar que acatem les mesures sanitàries aprovades, però són les mesures econòmiques i laborals que les acompanyen les que ens estan portant a la ruïna", diu l'ATA.  Segons Amor, és "coherent" ajornar la presentació de les obligacions tributàries al mes de juliol i fer conjuntament el primer i el segon trimestre.

Summary: ATA exigeix al govern espanyol que elimini la quota de l'abril dels autònoms


El Departament d'Ensenyament convocarà d'aquí al 2023, 15.658 places d'oposició  de docents, una mesura que ha de permetre reduir la taxa d'interinitat del cos de mestres i professors al 8% i estabilitzar el sector, després d'uns anys afectats per les limitacions de les taxes de reposició. A aquestes 15.000 places, que depenen de la llei de pressupostos de l'Estat i estan planificades en base a un acord de Govern del mes d'octubre, se li han de sumar les baixes, sobretot per jubilacions, que s'aniran donant els propers anys i, per això, fonts del Departament xifren al voltant de les 5.000 les places que es convocaran cada curs, des del 2019 fins el 2023. L'objectiu final d'aquesta injecció de funcionariat és la millora de la qualitat del sistema educatiu.  Tot i que no està tancat, fonts del Departament han explicat a l'ACN que es planificaran aquestes proves per poder donar, a cada especialitat, dues oportunitats per accedir a les oposicions. Tenint en compte, doncs, que les oposicions de l'any passat van ser d'FP i les d'enguany, previstes pel mes d'abril, principalment de Secundària, podria ser que les properes fossin de l'etapa d'Infantil i Primària. En els cursos següents, s'anirien alternat les especialitats per poder complir aquesta premissa de facilitar l'accés de cada docent en com a mínim dues ocasions. El gruix de cada convocatòria dependrà dels percentatges d'interinatge actual de cada cos, i es calcula que a Secundària són, actualment, bastant més alts que a Primària. Aquests temes s'estan començant a discutir a la Mesa de funció pública per poder arribar un acord entre l'administració i el sindicats. Fonts del Departament ha recalcat que l'alta taxa d'interinatge provoca inestabilitat que no permet la consolidació dels  equips docents compromesos amb un projecte educatiu concret de cada centre. A més, els mateixos professionals pateixen una situació amb menys garanties quan treballen com a interins. Les futures proves es regiran pel nou reial decret que regula aquests exàmens i que ha incorporat, tot i que encara no està publicat, algun canvi respecte el darrer decret. Des d'Ensenyament s'utilitzarà aquest decret i les pròpies competències per poder donar un caire ''el més qualitatiu'' possible. En aquest sentit, es preveu que la part teòrica es ponderi amb un 30% de la prova, mentre que la part pràctica valdrà el 70%, amb un caràcter eliminatori.  Amb aquests percentatges, des del Departament es preveu poder identificar les persones ''més competents'' per a l'exercici docent. Per això, se'ls permet mostrar quins procediments didàctics utilitzarien i com s'enfocaria l'aprenentatge dins d'una aula, sense deixar de banda els coneixements específics. La presentació de la programació i la unitat didàctica que es presenta de forma oral, serà la segona fase de la prova, mentre que els mèrits formen part de la darrera.  Aquest curs, el Departament ha ofert 2.000 places, sobretot de Secundària, a més de determinades especialitats de Primària i dels ensenyaments d'Arts Plàstiques. Les proves es durant a terme a mitjans del mes d'abril i de moment, 20.000 aspirants han presentat la sol·licitud per aspirar-hi. La llista definitiva d'admesos i exclosos es publicarà el mes de març vinent.

Summary: Ensenyament convocarà entre 4.000 i 5.000 places de funcionaris cada curs fins el 2023


La crisi dels últims set anys més una actuació de governs anteriors que ‘’no han tingut en compte el diàleg social’’ obliguen a ‘’repassar’’ acords del marc de relacions laborals que són vigents des de fa ‘’molt de temps’’ com el decret de serveis mínims del 2006, ha defensat Dolors Bassa, consellera de Treball, Afers Socials i Famílies. Tot i això, la consellera ha advertit que aquest canvi legislatiu s’ha de fer en consens i diàleg amb els agents socials i econòmics. Bassa ha reiterat que la revisió a l’alça del decret de serveis mínims, que va incrementar l’activitat del 50% al 65% en les hores punta i del 30% al 45% en les hores vall, es va fer per alertes de contaminació de l’àrea metropolitana. En la seva compareixença davant la comissió de Treball del Parlament per defensar els objectius del Departament en aquesta onzena legislatura, la titular del Departament ha criticat a la patronal Foment del Treball per demanar una llei de vaga en un moment de conflicte social per la convocatòria de la vaga dels treballadors del metro de Barcelona.  Bassa ha defensat que una legislació sobre la vaga no es pot elaborar en una conjuntura de conflicte social sinó que la seva regulació s’ha de fer en un escenari de pau social.  La consellera ha subratllat que la modificació a l’alça dels serveis mínims que es van decretar aquest dimarts per la vaga del metro es va fer perquè els episodis de contaminació en l’àrea metropolitana van obligar a activar el protocol mediambiental que entre d’altres mesures preveu una crida als ciutadans de l’àrea metropolitana de la capital catalana d’utilitzar els serveis públics per la seva mobilitat i abandonar el vehicle particular.  En la seva intervenció ha negat que la revisió dels serveis s’hagués fet per garantir la mobilitat dels congressistes del MWC sinó que va ser un canvi que venia condicionat per la necessitat que la ciutadania de l’àrea metropolitana agafes el transport públic.   La coincidència d’aquesta petició als ciutadans més les dificultats de mobilitat per la vaga del metro van aconsellar incrementar del 50% al 65% els serveis mínims en les hores punta i del 30% al 45% en les hores vall per facilitar l’ús del transport públic per neutralitzar aquest episodi de contaminació.  La consellera ha defensat la mediació del seu Departament que va suposar una actuació de mediació de 9 hores el dissabte, tota la tarda i el vespre del diumenge i 9 hores el dilluns en la presència del director general de relacions laborals i del secretari general del Departament.  Bassa ha subratllat davant els diputats que el paper de mediació del seu departament en els conflictes que hagi d’actuar tindrà un paper de mediació i mai mantindrà una postura que ‘’emfatitzi’’ un suport explícit a alguna de les parts en conflicte.  En la compareixença, Bassa ha anunciat una reforma profunda del sistema regulador de relacions laborals per corregir els defectes que s’han produït aquests últims anys per la situació de conflictivitat laboral que s’ha generat per les dues recessions que s’han viscut aquests últims anys i per les actuacions dels governs dels últims anys que ‘’no han tingut en compte el diàleg social’’ en la seva actuació.  La titular de Treball ha explicat que caldrà ‘’revisar’’ acords que són vigents des de ‘’fa molt temps’’ que regulen el món de la representativitat dels agents socials i econòmics i els serveis mínims en cas de convocatòries de vagues, ‘’sempre amb diàleg, concertació social i mai tirant pel dret’’, ha reblat.  Bassa ha afirmat que forma explícita que no es feia responsable en cap cas de la gestió del departament de Treball en els últims anys perquè ella havia assumit la titularitat d’aquest Departament en l’últim mes i com a representant del grup parlamentari Junts pel Sí.   La consellera ha explicat que dos dels seus principals eixos prioritaris d’actuació seran el diàleg i la col·laboració amb els agents socials i econòmics, tot i les discrepàncies lògiques que es poden donar entre el Govern i aquests agents.  El treball és la millor política social i el treball digne és la base d’una vida plena, ha defensat la consellera a l’inici de la seva intervenció davant la comissió de Treball.  Bassa s’ha compromès a no fer lectures triomfalistes de la batalla que s’està guanyant en la lluita contra l’atur, ‘’com fan altres governs’’. Aquesta declaració la consellera l’ha fet després de repassar les principals dades d’ocupació de l’últim any que mostren una davallada de les xifres de l’atur que en un any s’ha reduït de 64.080 persones, amb una reducció del 13% entre el col·lectiu de joves menors de 25 anys.  També en l’últim any a Catalunya s’han signat l’11,9% més de contractes laborals, tot i que la temporalitat segueix dominant el major nombre de contractes que s’han signat. El nombre de persones que s’han afiliat a la Seguretat Social s’ha incrementat en 103.000 persones.   Una altra dada important és la reducció del nombre d’expedients de regulació que han passat de 1.794 expedients el 2014 a 821 expedients el 2015, amb una disminució del 54%. Un conjunt de xifres que indiquen que ‘’s’està guanyat la batalla contra l’atur, però, que encara queda molta feina per fer’’ i per això ‘’mai farem una valoració triomfalista’’ d’aquestes xifres.  Bassa ha reclamat que davant l’eventualitat de constitució d’un nou estat independent caldrà un ‘’nou contracte social’’ a partir de les potencialitats del territori, la col·laboració dels agents socials per garantir la qualitat de vida i ser garants de les oportunitats. En relació amb el SOC i el paper de les agències de col·locació privades en els plans d’inserció laboral dels aturats, Bassa ha desmitificat el paper d’aquestes agències que en la seva actuació només han aconseguit un nivell d’inserció del 6% del total de persones que han trobat feina.  La consellera ha anunciat que les oficines del SOC tindran un paper actiu en aquest plans d’inserció i que intensificaran la seva actuació per aconseguir l’ocupació de les persones sense feina, que en l’actualitat suposen el 4% de les reinsercions.  El diputat del PSC, Pol Gibert, ha centrat la seva intervenció en la situació dels col·lectius joves que des de l’any 2011 170.000 joves han marxat a l’estranger per buscar feina i que el 40% dels contractes vigents entre aquests joves menors de 25 anys tenen contractes inferiors a un mes.  Marc Vidal, diputat del grup Catalunya Sí que es pot, ha advertit sobre la desconnexió de competències entre els departaments d’Empresa i Coneixement i el departament de Treball, Afers Socials i Famílies, en matèries referides al marc laboral i que en alguns casos es poden donar problemes de solapament.  Fernando Sánchez, diputat del PP, ha manifestat la seva sorpresa per la coincidència amb el discurs de la consellera quan ha defensat que la millor política social és la creació d’ocupació.  El diputat popular ha criticat la separació de les competències d’Empresa de les competències de Treball perquè d’alguna forma aquesta separació es ‘’contradiu’’ amb el discurs que defensa que la millor política social es generar ocupació.   La consellera ha respòs al diputat Sánchez que el fet rellevant era que per primera vegada en una estructura de Govern, el departament de Treball depenia de l’àrea que presideix el departament d’Economia, i això és el que garanteix complir amb aquest objectiu que la millor política social és la creació d’ocupació.  Sánchez ha finalitzat la seva intervenció criticant a la consellera pel fracàs que ha suposat el paper de mediació que ha fet el Govern en el conflicte laboral entre els treballadors i la direcció de TMB.  Pel grup parlamentari Candidatura d’Unitat Popular (CUP), Mireia Vehí, ha advertit a la consellera que el seu grup parlamentari no estarà al costat del Govern en temes d’imposició de serveis mínims en conflictes laborals com els que s’han fixat en la vaga de TMB.  Chakir el Homrani, diputat de Junts pel Sí ha defensat la necessitat de constituir un marc laboral propi de Catalunya i una millora del salari mínim interprofessional.  El Homrani ha apostat per la concertació i el diàleg social com eix de construcció d’aquest nou marc laboral.  En la compareixença la consellera ha estat acompanyada per Josep Ginesta, secretari general del Department de Treball, Afers Socials i Famílies, i la majoria de càrrecs de la conselleria.

Summary: Bassa defensa que cal ‘’repassar’’ la llei de serveis mínims perquè és una norma vigent ‘’des de fa molt de temps’’


Sánchez-Camacho reivindica el PP com a únic vot útil davant els “amateurs que traslladen el plató de televisió al Congrés” i els extremistes radicals que porten al “comunisme” ACN Barcelona.-La presidenta del PPC, Alícia Sánchez-Camacho, ha explicat que el seu partit centrarà la campanya del 26-J en apel·lar als votants de C’s “decebuts” per quatre mesos “d’espectacle”. En roda de premsa posterior a la primera reunió de del comitè de campanya, Sánchez-Camacho ha erigit el PP com el partit útil davant dels partits “amateurs que l’únic que volen es traslladar el plató de televisió al Congrés” i les aliances extremistes entre Podem i IU que porten al “comunisme i a polítiques bolivarianes”. En aquest context, ha assegurat que s’ha anat reduint el percentatge de vot que el PP ha perdut en benefici de C’s, però sense quantificar-lo. Sánchez-Camacho també s’ha dirigit als votants d’una CDC “destrossada” que s’han quedat “orfes”.

Summary: El PPC interpel·larà a la campanya del 26-J als votants de C’s “decebuts” per quatre mesos “d’espectacle”


Unes 600 persones han participat en la 5a Marxa de la Boira de la Granadella (les Garrigues), enguany marcada per les gelades. Com ha passat en les darreres edicions, la boira no s'hi ha fet present, però si el fred intens i el gel. Una de les organitzadores de la marxa, Irene Barón, ha explicat que la seva "creu" és que el dia que fan la marxa "no hi ha boira" però que s'ha "convertit en una "festa" per celebrar que aquest diumenge no n'hi havia. Un dels que hi ha participat és Josep Collado, de Benavent del Segrià, que fa curses ultra de muntanya i que ha explicat que aquesta marxa li "serveix per entrenar", que ha ha aprofitat per venir "en família". La Marxa de la Boira és itinerant, en aquesta edició ha sortit des de la Granadella i ha recorregut el seu entorn en dos camins de 10 i 24 quilòmetres.  A l'arribada hi ha hagut, com és habitual, una degustació de cassola de tros d'hivern i també hi ha hagut l'opció vegetariana. Irene Barón, membre de Boira Experience i una de les organitzadores d'aquesta Marxa de la Boira, ha destacat que enguany la marxa s'ha fet en "un territori amb gran potencial i una gran bellesa". Barón ha explicat que té "amor total" per la boira. "Hem nascut amb ella, l'estimem i l'apreciem i no ens porta cap problema", ha afegit. Com a novetat, enguany l'organització també farà una cursa el 3 de març a Torregrossa (Pla d'Urgell). "Fins ara només fèiem marxes, i ens serveix per llançar-nos a les curses", ha afegit Barón. En aquesta edició, l'organització ha donat un detall sostenible, emmarcat dins #projectereforestaciomarxadelaboira. Es tracta d'una alzina que cadascú pot plantar allà on consideri però que s'ofereix la possibilitat de posar-la a l'abocador del Coll de Bovera, ara clausurat, per tal de reforestar tota aquella zona. La plantada es farà durant una festa en una data que aviat s'anunciarà. A més, tot aquell que ha volgut ha pogut fer una aportació solidària voluntària per a aquesta proposta. Entre els participants d'aquesta Marxa de la Boira que darrerament porta el sol a les terres de Ponent hi havia Josep Collado, de Benavent del Segrià, que ha explicat que la Marxa li serveix per entrenar, ja que fa curses de muntanya. "He vingut en família, faré la llarga corrent amb la meva dona i la meva filla farà la de 10 quilòmetres caminant amb un cosí". El David Greoles i l'Eva Trepat formen part d'un grup vingut de Linyola per fer la marxa. "Els pagesos estimem la boira, fa hivern, no ens fa por", ha explicat Greoles abans de la sortida del recorregut curt. El primer classificat de la cursa llarga ha estat Eduard Sesé, veí de Bovera, que ha completat el recorregut en una hora i 56 minuts i l'ha fet en xancles esportives i mitjons. "Es corre més lliure sense sabata tancada", ha afirmat. La Marxa de la Boira 2018 s'inclou en el projecte Marxa.Cat, una iniciativa esportiva que va néixer a Lleida l'any 2015 fruit de la unió de sis marxes populars d'arreu de les comarques lleidatanes. Té com a objectiu promoure els hàbits saludables, la pràctica de l'esport i l'alimentació saludable, així com una actitud de compromís i respecte per l'entorn. Les nou marxes que formen el calendari són la Marxa de la Boira, Marxa Senderista del Baix Segre, Marxa de les Cabanes de Volta dels Omellons, Marxa Popular del Segrià, Marxa Popular del Baix Sió, Marxa Mascançà, Marxa de l'Esparver Cendrós, Marxa Solidària pel Pla de Ponent i Marxa de Tardor del Baix Set. La Marxa de la Boira està impulsada per Boira Experience amb la col·laboració de l'Ajuntament de la Granadella, l'Ajuntament de Bellaguarda, la Diputació de Lleida i el Club Excursionista Garrigues Altes.

Summary: Unes 600 persones participen en la 5a Marxa de la Boira de la Granadella, marcada per les gelades


Els animals, de races petites, no estaven censats i vivien en condicions higièniques deficients ACN Rubí.-Els Mossos d'Esquadra van localitzar el passat 29 de febrer un criador il·legal amb 101 gossos de races petites en una zona no autoritzada per a aquesta activitat. Els animals vivien en condicions higièniques deficients i no estaven censats ni disposaven cap documentació que acredités la seva procedència. Segons fonts policials, la investigació va començar el passat 16 de desembre arran de la denúncia d'un particular que alertava de la presència del criador. El propietari, un home de 53 anys, de nacionalitat espanyola i veí del municipi, venia els gossos per Internet. Ell mateix, segons va relatar als agents, s'encarregava de posar-los el microxip i posteriorment els enviava un veterinari per formalitzar la cartilla sanitària. Els gossos que l'home tenia a la finca eren de les races Bichon Maltés, Chihuahua, Mini Picher, Yorkshire Terrier, Jack Rusell Terrier, Pomerania i un American Standfor (un tipus de gos que pot arribar a ser perillós). Els agents els van localitzar en  una finca que no estava autoritzada per desenvolupar aquesta activitat ni tenia autorització administrativa per exercir la cria i venda d'animals. Els agents van comprovar que els animals estaven agrupats per races en disset gàbies, algunes de les quals no disposaven d’aixopluc, i que en la majoria de casos els animals estaven envoltats dels seus propis excrements. Així mateix, les gàbies havien estat construïdes sense autorització en un terreny no urbanitzable i, a més, les aigües residuals s’abocaven directament al terra. Davant de tots aquests fets els agents van denunciar el criador per nucli zoològic il·legal, tinença de gos potencialment perillós sense llicència, per no censar els animals, per exercir una activitat econòmica no comunicada i per realitzar obres en terreny no urbanitzable.

Summary: Els Mossos d'Esquadra localitzen un centenar de gossos en un criador il·legal de Rubí


La moratòria de l'Ajuntament de Barcelona acompanyada d'un increment de la demanda de turistes ha incrementat la rendibilitat del negoci hoteler, segons una de les conclusions de l'estudi de BRIC Consulting. L'increment de la demanda turística i un augment de les tarifes mitjanes dels hotelers han permès obtenir el 2015 els millors resultats de la història en termes RevPar, que mesura l'ingrés per habitació disponible. El RevPar del 2015 s'ha situat en 91 euros, un 13,2% més que el 2014 i consolida a Barcelona com la plaça espanyola més rendible de l'Estat. BRIC Consulting alerta que amb la moratòria i el redactat actual del PEUAT es poden disparar les ofertes d'allotjament il·legals com alternativa a l'increment de preus del sector.  Les dades de l'informe BRIC Consulting corresponent a l'exercici del 2015 destaquen un important increment de la demanda turística i un increment de la rendibilitat del negoci hoteler per un escenari de paralització de noves construccions d'hotels com efecte de la moratòria aprovada per l'Ajuntament de Barcelona el juliol de l'any passat i prorrogada de nou aquest mes de juliol. Tot i això, Juan Gallardo, soci de BRIC Consulting i autor de l'estudi, assegura que els efectes de la moratòria encara no han tingut un efecte directe i el mercat hoteler, per la inèrcia de projectes anteriors a la moratòria, encara treu al mercat noves places i nous hotels. Així el nombre d'hotels registrats fins aquest mes de juliol a Barcelona és de 404 establiments, 27 hotels més que fa un any, amb un total de 35.809 habitacions, 1.040 més que fa un any.  Per Gallardo aquestes xifres són ''enganyoses'' perquè si es desagreguen, es pot observar que dels nous hotels que s'han posat en marxa en aquest exercici només 14 són de nova planta, per sota del creixement de la demanda i la majoria d'ells per sota de 100 habitacions. Només un supera les 100 habitacions.  En l'informe de BRIC Consulting s'assegura que el creixement de les places hoteleres en els pròxims mesos es desaccelerarà per la moratòria vigent i a l'espera de com reaccionen els operadors davant la proposta de PEUAT de l'Ajuntament de Barcelona que prohibeix de totes totes la construcció de nous hotels en la zona del centre de la ciutat i dirigeix la nova construcció a barris perifèrics.  Gallardo ha explicat que és una incògnita com reaccionaran els inversors en el sector davant l'única possibilitat d'implantar un nou hotel en un barri perifèric. Si la resposta dels inversors desencadena una descentralització d'establiments hotelers, el PEUAT haurà tingut un resultat positiu, però si els inversors no responen aquesta reconducció a la perifèria de la ciutat, les tarifes dels hotels s'incrementaran, la qualitat se'n ressentirà i es produirà un creixement de l'oferta il·legal.   De cara al 2016, a Barcelona, dels hotels que es van salvar de la moratòria o bé perquè tenien llicència o bé perquè es tractava d'obres de rehabilitació d'antics hotels, es posaran en marxa 15 nous establiments, on un nombre important tenen més de 300 habitacions.  La forta demanda internacional dels hotels barcelonins, una característica particular dels hotels de la capital catalana, ha fet que el grau d'ocupació per habitació s'hagi situat el 2015 en el 78,47%, amb una estància mitjana de 2,61 dies. Per Gallardo, aquest resultat, tot i que ha suposat una millora de l'1,84% en l'últim any, encara podria seria millor si aquesta oferta hotelera no hagués de ''lluitar amb la creixent competència il·legal''.  A diferència de la resta d'altres destins urbans de l'Estat, on les tarifes encara no han recuperat les tarifes d'abans de la crisi, en el cas de Barcelona ja van superar aquesta línia fa set mesos, quan l'ADR, la tarifa mitjana diària, es va situar en el nivell del 2008.  En el període 2008 fins el 2015 els hotels de Barcelona van registrar un increment dels ingressos del 13,5% i només en l'exercici del 2015 aquest increment ha estat del 14,5% per al segment d'establiments de 4 i 5 estrelles.  L'estudi indica que només el primer trimestre d'aquest any, amb la celebració de MWC, els ingressos dels hotels barcelonins s'han incrementat en un 37,5%, un període que s'ha d'agafar en prudència i que no es pot extrapolar a la resta de l'exercici, segons adverteix Gallardo.  L'increment de l'ocupació per habitació també ha suposat un augment del 5,7% dels llocs de treball en relació amb el 2014, amb un total de 42.837 persones ocupades. Un increment que sembla que es consolida s' s'observa que entre el desembre del 2015 i el juny del 2016 l'ocupació en aquest sector hoteler i de la restauració ha crescut un 5,6%. En relació amb el període abans de la crisi, en aquests moments aquest sector té un 28,6% més d'ocupació.  Si les xifres del 2015 han estat bones pels hotelers en termes de rendibilitat, si el període estudiat s'agafa des del juliol del 2015 fins el juny del 2016, es pot observar com la ocupació mitjana s'ha incrementat prop d'un 2%, l'ADR, la tarifa mitjana diària, un 9% i finalment el RevPar, l'ingrés per habitació disponible, ha crescut un 12%, uns percentatges ''desconeguts'' en un espai tan curt de temps i que tenen la seva explicació en el fet que la demanda creix de forma sostinguda i mentre que l'oferta de places està condicionada per factors exògens i polítics que limiten aquest creixement com és la moratòria i la redacció del PEUAT.  Els efectes d'aquest desequilibri suposen un increment de les tarifes, però que a un curt termini, si aquest sector hoteler veu que no li arriba nova competència pel PEUAT, poc acabar en una situació de ''pocs incentius'' per millorar la seva oferta. A més, ha explicat Gallardo, si la qualitat d'aquesta oferta s'abandona i els preus segueixen pujant la reacció del turista serà buscar alternatives en el mercat il·legal.  En relació amb les noves inversions, Gallardo ha puntualitzat que es tracta d'operacions per rehabilitar establiments ja en funcionament i amb llicència o habitatges d'ús turístic però amb llicència.  En aquestes obres, les inversions entre el juliol de l'any passat i aquest mes de juny s'han situat en 323 milions d'euros, que han suposat l'adquisició d'11 establiments ja operatius. Aquesta inversió suposa que cada una de les habitacions noves que es posa al mercat suposa un cost de 239.000 euros per habitació en un hotel tipus de 4 estrelles, que és la categoria més estesa a la ciutat.

Summary: Els hotelers de Barcelona es veuen beneficiats econòmicament per la moratòria i la proposta de PEUAT


L'Audiència de Girona ha jutjat aquest dilluns el policia local que s'enfronta a 6 anys de presó per abusar sexualment de la fillastra de 3 anys al domicili familiar de Vall-llobrega (Baix Empordà). El pare de la menor va ser qui va interposar la denúncia el maig del 2015 després que la nena li expliqués que el seu padrastre la despertava de les migdiades refregant-li "la tita" pel cos. Al judici l'acusat ha negat els fets i atribueix la denúncia a la mala relació que tenien els pares de la petita, que en aquell moment es trobaven immersos en la batalla judicial per la custòdia de la menor. El processat assegura que la mare de la nena no treballava i que, per això, ell no es quedava a soles amb la menor ni feien junts la migdiada. La fiscalia acusa el policia local d'un delicte continuat d'abús sexual a menor de 13 anys i sol·licita inicialment una pena de 6 anys de presó, 6 anys de llibertat vigilada i que no es pugui apropar a menys de 200 metres de la menor durant 7 anys. A més, també demana que indemnitzi la petita amb 6.000 euros pels danys morals causats.  Segons el relat de l'acusació pública, l'acusat convivia amb la mare de la petita a Vall-llobrega. Amb ells hi vivia la menor, una filla més petita que tenien en comú i, també i quan ho fixava el règim de visites, les filles que tenia el processat d'una relació anterior.  "En diverses ocasions, i sempre aprofitant els moments que estava a soles amb la menor, li abaixava els pantalons i la roba interior i refregava el seu membre (al qual la menor es refereix com "la tita") sobre els genitals, arribant a ejacular sobre la menor", exposa la fiscalia al seu escrit d'acusació.  Va ser el pare de la menor qui va interposar la denúncia a finals del maig del 2015. Segons ha explicat al judici, un cap de setmana la nena li va explicar que el seu padrastre la despertava de les migdiades fregant-li "la tita" pel cos. "De seguida vam trucar al 112 per saber què havíem de fer", ha detallat el pare que ha assegurat que la nena ho va "deixar anar" de manera "espontània". El pare, a més, ha negat que tingués cap intenció de perjudicar l'acusat. "Una cosa era la custòdia i una altra això, per a mi no té res a veure", ha dit.  Arran de la denúncia, l'equip d'assessorament tècnic penal -format per psicòlegs- va explorar la nena. Els professionals van donar credibilitat al relat de la nena perquè feia sevir paraules pròpies de la seva edat, com ara que el padrastre li netejava amb "tovalloletes" un líquid "blanc". Durant el judici han visionat les exploracions de la menor, també una en la qual deia que era mentida que hagués vist més l'acusat després que el jutjat d'instrucció dictés una ordre d'allunyament.  No es quedava sol amb la nena L'acusat ha negat els fets. De fet, ha relatat que treballava a la policia local de Sant Feliu de Guíxols cobrint el torn de nit i quasi mai estava a soles amb la menor. "Alguna vegada podia haver passat però no era habitual perquè la mare no treballava", ha exposat. En la mateixa línia, diu que no dormia la migdiada amb la petita ni tampoc utilitzaven la paraula "tita" per referir-se als òrgans sexuals masculins. "A casa tot eren dones, no ho dèiem mai", ha afegit.  El processat sí que ha exposat que els pares de la nena tenien mala relació i estaven immersos en la batalla judicial per la custòdia de la menor. "La relació no era bona, hi havia amenaces i insults", ha dit.  També subratlla que hi va haver mala maror quan la mare de la nena va descobrir que la petita es banyava amb els fills de la nova parella del seu pare. En aquest context, afirma, sí que la menor va dir que mentre es dutxaven jugaven "a la tita" i pensa que això va poder causar confusió en la menor.  La mare de la menor també ha declarat al judici per defensar la innocència de l'acusat tot i que actualment ja no són parella. "Confio plenament en ell, segueixo estant al seu costat i sempre ho estaré", ha dit. La mare també ha dit que l'acusat és una persona "molt curosa" i mai havia banyat la nena ni hi havia dormit. "Per això estava jo a casa i no treballava", ha conclòs.  La defensa demana l'absolució.

Summary: Jutgen el policia local acusat d'abusar sexualment de la fillastra de 3 anys a Vall-llobrega


Els departaments de Salut i de Treball, Afers Socials i Famílies han demanat aquest divendres que les persones que tinguin febre o símptomes respiratoris o bé que hagin viatjat en zones de risc per coronavirus que no visitin les residències de gent gran. La recomanació també afecta residències i centres de dia de persones amb discapacitat, amb trastorns de salut mental, i infantils i juvenils. En una reunió amb patronals i sindicats de l'àmbit residencial, també han acordat registrar les visites perquè, en cas d'un eventual positiu de covid-19, sigui més àgil localitzar tots els possibles contactes de la persona afectada. També es demana als professionals d'aquests centres que extremin les mesures de precaució.  També es recomana regular el nombre de visites i que els familiars es rentin les mans a l'entrada i la sortida als lavabos que tenen reservats.  Les persones grans són un dels col·lectius de més risc en cas de contraure la covid-19. De moment, a Catalunya, no s'ha registrat cap cas de la malaltia en residències.

Summary: Salut demana no visitar residències si es té febre o s'ha estat en zones de risc per evitar contagis de coronavirus


Una de cada tres empreses catalanes afectades per la crisi sanitària s'ha vist obligada a aturar completament l'activitat arran de les restriccions imposades per l'administració, segons indica l'Enquesta de clima empresarial, publicada aquest divendres per l'Idescat. L'estudi apunta que gairebé un 40% dels negocis han tingut problemes de liquiditat, mentre que nou de cada deu han vist com disminuïa la seva facturació. De fet, només un 5% dels establiments enquestats reconeixen que, durant el segon trimestre, les seves vendes s'han incrementat. En aquest sentit, gairebé tres de cada quatre empreses preveu que trigaran almenys sis mesos a recuperar els seus ingressos, mentre que un 8,4% creuen que es veuran abocats a tancar el negoci. A banda de la disminució de la facturació i les dificultats per accedir a liquiditat, els problemes més freqüents per a les empreses durant els últims dies han sigut l'augment de la complexitat dels processos (així ho ha indicat un 79,2% dels enquestats), la suspensió d'algunes activitats (71,1%), l'impacte en l'ocupació (57,8%) o la dificultat de disposar d'aprovisionaments (42,9%). De cara a la represa de l'activitat, sis de cada deu negocis tenen previst una reorganització de la jornada laboral, mentre que la meitat assegura que apostarà pel teletreball. Alhora, i per pal·liar els efectes de la crisi, el 38,3% de les empreses té previst introduir incentius al consum, una proposta que pren més força en sectors com l'hostaleria. Precisament l'hostaleria, juntament amb la construcció, és un dels sectors més afectats per la crisi. Segons l'enquesta de l'Idescat, més del 90% dels negocis vinculats a aquestes activitats ha vist com la seva facturació disminuïa durant el segon trimestre, un percentatge superior a la mitjana de Catalunya (87%). La caiguda dels ingressos als establiments de Catalunya afectats per la crisi de la covid-19 ha sigut del 46,6% respecte al segon trimestre de l'any anterior. En alguns casos com l'hostaleria, però, la davallada ha arribat al 82,6%. Ocupació tocada Més de la meitat de les empreses (57,8%) reconeix que la crisi ha tingut un impacte en l'ocupació. D'aquests establiments, el 77,1% han fet una reducció temporal d'ocupació, el 63,8% no ha dut a terme les contractacions que tenia prevista, el 45,7% no ha renovat contractes i el 33,7% ha reduït la plantilla de forma permanent. Durant els últims dies, només el 6,7% ha incrementat el nombre de treballadors.

Summary: Una de cada tres empreses catalanes afectades per la crisi sanitària s'ha vist obligada a aturar totalment l'activitat


El jutjat d'instrucció 4 de Lleida ha ordenat aquest dimecres l'ingrés a presó de manera preventiva per la noia de 19 anys que la matinada del 26 de desembre va ferir amb una navalla dues joves de 20 a la sortida d'una discoteca, al barri de Cappont de Lleida. Tot i que hores després dels fets va passar a disposició judicial, el jutge va posposar la seva decisió fins a rebre un informe psiquiàtric que va sol·licitar la defensa. Tot i que aquest informe apunta que la noia pateix algun trastorn, la fiscalia ha insistit a sol·licitar el seu ingrés a presó i el jutge finalment així ho ha establert. El ministeri públic acusa la noia d'intent d'homicidi ja que les víctimes van haver de ser traslladades a l'Hospital Arnau de Vilanova, una amb un tall a la zona de les costelles i l'altra al coll. Els fets van tenir lloc cap a les 4.50 hores de la matinada del dia de Sant Esteve i, segons sembla, s'haurien produït després duna discussió entre les dues joves i l'acusada i un home de 29 anys. L'home, tot i ser detingut inicialment, va quedar finalment en llibertat.

Summary: Ingressa a presó la noia detinguda per ferir amb una navalla dues joves a la sortida d'una discoteca, a Lleida


Un jutjat de Lleida ha avalat el relaxament de les restriccions al Baix Segre per la covid-19 proposat per la Generalitat. Així, s'han relaxat les mesures, que seguiran vigents en set municipis, inclosa la ciutat de Lleida, almenys durant quinze dies més. Els comerços podran obrir sense cita prèvia i sense superar el 50% de l'aforament, i també ho podran fer els bars i restaurants, amb consum només a les terrasses, que tampoc podran superar la meitat de l'aforament i hauran de tancar com a molt tard a la mitjanit. Les trobades de més de 10 persones continuaran prohibides. A les cerimònies religioses es permet un terç de l'aforament i a les piscines exteriors, parcs infantils i equipaments esportius es podrà obrir amb un 50% d'aforament. Les mesures entren en vigor aquest dijous a les 4 de la tarda, quan s'acaba la vigència de l'anterior resolució, i afecten els municipis de Lleida, Alcarràs, Aitona, La Granja d'Escarp, Seròs, Soses i Torres de Segre. La fiscalia s'hi ha mostrat favorable, excepte en el punt que limita les trobades de més de deu persones. Segons el ministeri públic, la Generalitat només pot fer aquest tipus de limitacions en persones que tinguin símptomes de covid, hagin estat aïllades o en quarantena, però el magistrat del jutjat d'instrucció número 4 de Lleida avala la posició de la Generalitat, que no elimina el dret de reunió sinó que el modula per qüestions de salut pública, que també és un dret fonamental. Les mesures proposades pel Govern i ara avalades judicialment recomanen limitar la circulació i romandre a casa quan no s'hagi d'anar a treballar si no es pot fer des de casa; anar a centres sanitaris; cuidar persones grans, menors, discapacitats, dependents o vulnerables; comprar aliments, begudes i altres productes de primera necessitat; anar a entitats financeres, d'assegurances o altres serveis; realitzar actuacions urgents o obligatòries davant d'òrgans públics, judicials o notarials, o renovar permisos i documents oficials, així com altres tràmits administratius inajornables; fer mudances; atendre els horts d'autoconsum; i fer exàmens i proves oficials inajornables. També es podran fer activitats de lleure i esport amb persones del mateix grup de convivència. Els contactes s'han de limitar, tant com sigui possible, a les persones que integren el grup de convivència familiar, al qual es poden incorporar familiars propers, cuidadors i persones a les quals es dona suport per evitar l'aïllament. El grup ha de ser el més estable possible. Els responsables dels centres de treball han d'adoptar mesures de neteja i desinfecció i ventilar els espais tancats, disposar d'aigua i sabó, gel hidroalcohòlic o desinfectant de mans, i garantir la distància de seguretat interpersonal mínima. Si no es pot garantir això últim, han de proporcionar EPI als empleats. L'ús de mascareta sempre és obligatori a la feina. També han de potenciar el teletreball sempre que sigui possible i han de prendre mesures per evitar la coincidència massiva de persones, tant de treballadors com de clients o usuaris en les franges que es prevegi més afluència. Als comerços minoristes es prohibeix superar el 50% d'aforament i s'ha de potenciar la cita prèvia i les comandes telefòniques o per internet. Els empresaris també han de facilitar flexibilitat horària per evitar el transport públic en hora punta. A hotels, bars i restaurants només es podrà consumir a les terrasses, amb un aforament màxim del 50% i amb distàncies mínimes de 2 metres entre taules o grups de taules. L'hora màxima de tancament serà la mitjanit. Als hotels, els espais comuns també estan limitats al 50% d'aforament. Sempre que sigui possible s'ha d'utilitzar el servei a domicili i les comandes per emportar. Es prohibeixen les trobades familiars o d'amics de més de deu persones tant al carrer com en domicilis. En les reunions de fins a deu persones en espais públics no es permet menjar ni beure i tampoc hi poden participar persones amb símptomes de covid-19 o que hagin estat aïllades o en quarantena per qualsevol motiu. Pel que fa a les activitats culturals, d'espectacles públics, recreatives i esportives, com arxius, teatres, cinemes, piscines, parcs d'atraccions i infantils o gimnasos, entre altres, tindran un aforament màxim del 50% i hauran de complir els plans sectorials de seguretat sanitària del Procicat. Finalment, els casals i colònies d'estiu es mantenen amb els protocols específics ja aprovats fa setmanes, sobretot pel que fa a grups estables de convivència. Els menors i els monitors han de tenir residència a la comarca del Segrià.

Summary: Un jutjat avala el relaxament de les restriccions a Lleida i sis municipis del Baix Segre


Angel Gabilondo acusa l'independentisme de "donar lliçons" sobre com estimar el país  ACN Badalona.-L'alcaldessa de Santa Coloma de Gramenet (Barcelonès), Núria Parlon, ha acusat Carles Puigdemont de governar amb "tics de tirania" i l'ha considerat "responsable" dels insults homòfobs que ha rebut el candidat socialista, Miquel Iceta, a les xarxes socials. Parlon ha recordat quan Puigdemont va dir als ciutadans que miressin els ulls d'aquells alcaldes que no cedien locals per l'1-O assegurant que quan el president destituït "assenyala" amb el dit els batlles es produeix un "efecte en cadena" que fa que la gent "s'atreveixi a frivolitzar" i insultar, no només a Iceta sinó també titllant-la de "xarnega". Ho ha dit en un míting a Badalona, on l'exministre Angel Gabilondo també ha acusat l'independentisme de "donar lliçons" sobre estimar el país.  Parlon ha considerat que si un president es comporta com ho va fer Puigdemont "tothom en escalà va baixant i s'atreveix a actuar com un tirà". Ha afegit que fins i tot gent "de prestigi" com el professor de la UB Jordi Borrell s'atreveix a insultar Iceta, com ho va fer aquest diumenge a les xarxes socials –piulades sobre les que més tard va demana perdó-. L'alcaldessa ha acusat tant als independentistes com al govern del PP i a Cs de dir "mentides", oblidar les polítiques socials i afavorir-se de la "confrontació" creada. Així, ha negat que hi hagi un projecte de l'"uniformisme" i l'immobilisme i també que la independència no tingués cap cost. "Mentre ens enfrontaven per les banderes, mentre han aparegut més banderes que mai als carrers com a expressió de confrontació 'ells-nosaltres', al país han passat coses molt greus", ha manifestat. Entre aquestes ha situat la coneguda com a llei mordassa o el rescat als bancs.  S'ha dirigit especialment a Cs, a qui ha acusat de que "sense soroll, sense conflicte, sense banderes, se li acaba el projecte polític per a Catalunya i ha assegurat que si ho fan és perquè els tenen "molta por". S'ha dirigit també a la número dos d'ERC, Marta Rovira, a qui ha contestat que l'Estat són tots i que Catalunya hi forma part i li ha recordat que "fins ara no han demanat permís per a res". + "Ens han intentat lapidar i fer callar però no callarem", ha alertat. Parlon ha lloat la figura d'Iceta afirmant que davant de tot això serà qui transformi Catalunya "en una terra d'acollida, progrés, espai de convivència i de control de poder".  Gabilondo reclama valors socials i posar fi als vetos  De la seva banda, l'exministre Gabilondo ha assegurat sentir-se "com a casa" a Catalunya i ha rebutjat aquells que volen dir als catalans com s'han de sentir. "Que no ens ensenyin a estimar el nostre país, l'estimem de cor, molts venim d'altres llocs, hem abandonat llocs per venir aquí a treballar i aixecar el país", ha declarat.  Ha reivindicat que en la situació actual el socialisme és necessari però ha afegit que també cal "tenir poder perquè no basta amb la raó". Gabilondo ha enaltit la necessitat de fer prevaldre els valors socials i ha rebutjat també que es digui que del que s'ha de parlar és del procés català. "Mentre debatíem del procés el sistema socioeconòmic prosseguia la seva tasca d'impune desmantellament del benestar", ha dit.  Ha apel·lat també a "convèncer a la resta" i fer-ho des de l'"honradesa" per evitar que "dilapidin un país construït amb esforç i treball".  Gabilondo a dit a Iceta que la vida l'ha posat en l'escenari actual perquè representi els valors del socialisme i ha afirmat: "No et deixarem sol, ni aquí ni a la resta d'Espanya". Ho ha contraposat a la "petulància d'alguns" i per acabar amb el "maniqueisme" i els discursos "frontistes". "Prou ja de vetos, Catalunya no és sense la resta d'Espanya i Espanya no és sense Catalunya, si ens separem no som millors i aquí ha vingut un amic de Madrid a dir-vos que us necessitem", ha finalitzat.  L'acte s'ha celebrat al Centre Internacional de Negocis de Badalona i ha comptat també amb la participació del líder socialista a Badalona, Àlex Pastor, i el fins ara diputat Raül Moreno. Com ve passant en els darrers mítings, Iceta ha estat aclamat al nom de 'president".

Summary: Parlon acusa Puigdemont de governar amb "tics de tirania" i el fa "responsable" dels insults homòfobs a Iceta


L'antròpoleg Manuel Delgado ha anunciat a través d'una carta oberta al seu blog que abandona la militància de Comunistes de Catalunya, un dels grups que integra Esquerra Unida i Alternativa (EUiA). Delgado, que en les eleccions del 27-S es presentava en un lloc simbòlic amb la CUP tot i no haver deixat la militància del grup ecosocialista, ha assegurat que pren aquesta decisió després de la imatge "paorosa" que s'ha produït aquest dilluns al Parlament de Catalunya, quan els diputats de la formació Catalunya Si Que Es Pot han votat "colze amb colze amb els hereus del franquisme" –en al·lusió al PP- i amb les "disfresses postmodernes de la España una, grande y libre" –en referència a Ciutadans. Delgado ha afegit que en aquestes condicions "està clar que no puc continuar militant a Comunistes de Catalunya" i ha demanat que s'accepti la seva baixa i la seva dimissió com a membre del Comitè Central de la formació.

Summary: Manuel Delgado es dóna de baixa d'EUiA pel paper de CSQP en la moció independentista al Parlament


La Fira Internacional de l’Edició Contemporània, ArtsLibris, celebrarà la setena edició a l’Arts Santa Mònica del 20 al 24 d’abril amb l’atenció posada a les novetats que envolten el llibre d’artista i l’ambició d’internacionalitzar-se. Així ho ha anunciat aquest dimecres la seva directora, Rocío Santa Cruz, per a qui la revolució digital ha produït “canvis increïbles” en el sector que la fira està “obligada” a mirar. 95 editors, 34 dels quals estrangers, participaran en l’edició més internacional, que compta amb 45 expositors catalans i 16 estatals, 3 espais expositius i activitats paral·leles com el 3er Simposi Internacional sobre l’Edició del Llibre d’Artista, l’Speakers Corner i el Premi ArtsLibris.

Summary: ArtsLibris mira al futur del llibre d’artista i camina cap a la internacionalització amb 34 expositors estrangers


L'Assemblea Nacional Catalana (ANC) ha fet una crida pública per recaptar diners amb l'objectiu de pagar la condemna que el Tribunal de Comptes ha imposat a Artur Mas, Joana Ortega, Irene Rigau, Francesc Homs i sis persones més pels diners que es van gastar per organitzar el procés participatiu del 9 de novembre del 2014. A través de les xarxes socials, l'ANC ha difós un missatge en què es pot llegir: "L'Estat demana a Artur Mas, Joana Ortega, Irene Rigau i Francesc Homs una fiança de 4,9 milions d'euros per haver posat les urnes. Es pensen que així aturaran un poble que ha decidit autodeterminar-se? Fem una crida a omplir la Caixa de Solidaritat. Cada gest, cada aportació, és un acte de dignitat i de justícia. Fem-ho plegats!". El text va acompanyat de l'etiqueta #FemLaRepúblicaCatalana.

Summary: L'ANC crida a fer donacions per pagar la condemna de Mas i els altres nou processats pel tribunal de comptes


Desenes de nens han fet aquest dissabte una plantada de flors simbòlica davant del magatzem 6 de la Tabacalera de Tarragona per reclamar que l’espai “torni a estar viu” i que pugui ser gestionat “de manera oberta”. L’acció reivindicativa ha estat organitzada per la plataforma Oppida, que agrupa una vintena d’entitats de la ciutat, i hi ha participat l’Agrupació escolta Fem Camí. La plantada de flors, de cartolina i amb els desitjos dels nens sobre com hauria de ser l’espai, forma part d’un seguit d’activitats per reivindicar l’ús social d’un equipament que, segons Nani Blasco, d’Oppida, “porta “deu anys abandonat” mentre “la ciutat especula massa amb els espais per la construcció”. La plataforma reclama al consistori tarragoní “voluntat política” per la cessió de l’edifici. Segons Blasco, la intenció és que "l'espai que està abandonat torni a estar viu i sigui per la ciutadania, gestionat de manera oberta i senzilla". Oppida aplega moltes entitats infantils, culturals i veïnals que podrien fer ús d'aquest espai si se'ls acaba cedint. Per aconseguir-ho, la plataforma està organitzant diverses activitats que facin que "la ciutat vegi que som una plataforma activa amb capacitat de fer moltes accions i posar en contacte i moviment tot el veïnat i la societat tarragonina", ha explicat el membre de l'organització. Fins ara, l'Ajuntament ha rebut la plataforma i fins i tot els ha proposat un local al barri del Serrallo però, segons Blasco, "no s'adequava gens a la quantitat d'entitats de la plataforma i tampoc per característiques físiques". En canvi, l'espai de la Tabacalera, concretament el magatzem 6, amb quatre plantes, representa per Oppida "un punt simbòlic per començar a treballar", alhora que els permetria un bon desenvolupament de les activitats pensades. Així, agrupacions com 'Fem Camí' podrien instal·lar el cau a l'espai i entrar en contacte amb altres entitats artístiques i socials de la ciutat. "Funcionaria com a centre autogestionat i obert, amb diverses entitats relacionades i en diàleg", ha explicat Blasco. El membre d'Oppida ha denunciat que el consistori "s'escuda en què no som una associació cultural" encara que tenen "tota la documentació preparada" i, en canvi, sí que els ofereix ja l'equipament del Serrallo. "No demanem més que la cessió", ha afegit Blasco, que ha explicat que es podria començar a treballar per fases. La plataforma ja va organitzar un vermut musical a la Tabacalera el 4 de febrer i ara continuarà organitzant altres activitats. Una de les més destacades és l'acció de l'enterrament de la cultura, fent un símil amb l'enterrament de la sardina per Carnaval, que es farà el 3 de març. A banda, també s'organitzaran espais de reflexió i unes jornades de cultura urbana on el hip-hop, el grafiti o l'skate tindran protagonisme.

Summary: Plantada de flors simbòlica per un espai “viu” a la Tabacalera de Tarragona que es pugui autogestionar per un ús social


La magistrada del jutjat d'instrucció número 7 de Manresa ha acordat presó provisional comunicada i sense fiança per als quatre detinguts per la presumpta agressió sexual a una noia de 17 anys que va tenir lloc diumenge passat a la capital del Bages, segons ha informat el Tribunal Superior de Justícia de Catalunya (TSJC). La jutgessa decreta la presó provisional per delicte d'agressió sexual. Els Mossos han posat avui a disposició judicial els quatre detinguts, tres dels quals no han volgut declarar. El quart ha contestat les preguntes de totes les parts. Segons informa el TSJC, tots quatre han necessitat intèrpret. Avui també s'ha pres declaració a la víctima, que ha estat acompanyada d'una psicòloga.  Els quatre detinguts han arribat a les deu del matí en dues furgonetes custodiades pels Mossos d'Esquadra. Poc abans i, en una furgoneta no logotipada, ha arribat la menor d'incògnit per tal de preservar la seva identitat. La jove, de 17 anys, ha acabat de declarar a les dues de la tarda. Una veïna del bloc on presumptament va ser violada la noia ha explicat que els quatre agressors, d'entre 18 i 25 anys, pertanyen a un grup d'unes 10 persones que van ocupar el tercer pis del número 17 del carrer Aiguader ara fa uns quatre mesos. Segons ha dit, des que van arribar al bloc, els conflictes no han cessat. L'Ajuntament de Manresa farà tapiar el pis on presumptament es va produir la violació múltiple després d'una inspecció sanitària que s'ha dut a terme aquest dimarts. Els col·lectius feministes de Manresa, amb el suport de l'Ajuntament i el Consell Municipal de la Dona, han convocat una concentració a les vuit del vespre a la plaça Sant Domènec per mostrar el seu rebuig a l'agressió i solidaritzar-se amb la víctima i la seva família.

Summary: Presó provisional sense fiança per als quatre detinguts per la presumpta agressió sexual a una menor a Manresa


Es tracta de la conductora i única ocupant del vehicle ACN La Torre de Claramunt.-La víctima mortal de l'accident de trànsit d'aquest dijous a la Torre de Claramunt és una dona de 43 anys, S.R.S. i veïna de Carme (Anoia), segons ha informat el Servei Català de Trànsit. L'accident es va produir a un quart i mig de vuit del vespre, a l'alçada del quilòmetre 2 de la BV-2135, on per causes que s'investiguen el turisme que conduïa la víctima, conductor i única ocupant del vehicle, va bolcar. Arran del sinistre es van activar quatre patrulles dels Mossos d’Esquadra, dues dotacions dels Bombers de la Generalitat i l’helicòpter i dues unitats més del Sistema d’Emergències Mèdiques (SEM).

Summary: La víctima mortal de l'accident d'aquest dijous de la Torre de Claramunt és una dona de 43 anys


L'Audiència de Barcelona ha absolt d'un delicte de lesions amb l'agreujant d'abús d'autoritat un guàrdia urbà que va interceptar un 'manter' a la plaça Catalunya el juliol del 2016. Segons deien inicialment la fiscalia i l'acusació particular, l'agent hauria donat una puntada de peu al venedor ambulant. No obstant això, la víctima no va comparèixer al judici, i dos testimonis, un mosso d'Esquadra i un vianant, van assegurar que l'agent no va donar cap puntada de peu al venedor, sinó que el va placar. Per això, la fiscalia va retirar els càrrecs, però l'acusació particular va seguir  demanant dos anys  i mig  de presó. El tribunal considera que no hi ha prou proves contra l'agent, i l'ha absolt.

Summary: Absolt un guàrdia urbà de les lesions que va patir un 'manter' en una batuda a la plaça Catalunya


La Central Sindical Independent i de Funcionaris (CSIF), CCOO, USTEC, ASPEPC SPS i CGT s'han oposat a l'obertura dels centres educatius en la fase 2 perquè consideren que no s'han destinat prou recursos per "preservar la seguretat" de la comunitat educativa. Els sindicats han titllat la mesura "d'absolutament precipitada i imposada" i han advertit que està fent augmentar el neguit dels equips directius, el personal docent i la resta de la comunitat educativa. Així mateix, han criticat haver "abocat" als equips directius a l'elaboració de plans d'obertura sense cap formació tècnica, assessorament ni suport i han advertit que demanaran responsabilitats al conseller d'Educació, Josep Bargalló, davant qualsevol incidència.  "La falta de recursos, acompanyament i concreció per tal d'executar les mesures de prevenció i protecció en els centres continua fent-se palesa per part de l'administració", han denunciat els sindicats en un comunicat conjunt.  Els sindicats han recordat que existeixen alternatives a la imposició de les instruccions "unilaterals" enviades pel Departament als centres educatius i han valorat la tasca feta pel personal docent i les escoles durant la pandèmia. A més, han reclamat a les direccions dels centres educatius de Tarragona que "prioritzin la salut de les persones" i es replantegin l'obertura o limitin al màxim l'atenció presencial.

Summary: CSIF s'oposa a l'obertura dels centres educatius en fase 2 per la manca de mesures de seguretat


La Fundació la Caixa acollirà la temporada 2020-2021 un total de 25 mostres als vuit centres culturals CaixaForum de Barcelona, Madrid, Sevilla, Saragossa, Palma, Girona, Tarragona i Lleida, més nou exposicions itinerants que recorreran el territori espanyol i portuguès. Dels 34 projectes, 11 són estrenes. En aquesta programació hi destaquen una mostra de l'art pop de Warhol, Johns o Rauschenberg, i una nova experiència de realitat virtual que sortirà a la llum després de quatre anys de treball de la mà amb el director d’orquestra Gustavo Dudamel, que viatjarà a l'interior de la música. També hi haurà una exposició sobre  la figura del dissenyador i constructor francès Jean Prouvé i una mostra al voltant de la imatge de l’ésser humà. Segons ha destacat la directora general adjunta de la fundació, Elisa Duran, la temporada navegarà entre la continuïtat i la innovació, ja que malgrat els canvis que ha comportat la pandèmia, s'han adaptat les exposicions i les activitats al nou context. Així, entre les estrenes destacades per als pròxims mesos, hi haurà la inauguració a Madrid de 'El somni americà. Del pop a l’actualitat', una aproximació a l’art gràfic dels Estats Units a través de figures clau com Lichtenstein, Warhol, Johns, De Kooning o Rauschenberg, des dels anys seixanta fins a l’actualitat, realitzada juntament amb el British Museum que, posteriorment, viatjarà a Barcelona i Saragossa. Una altra de les estrenes, en aquest cas juntament amb el Museu Nacional d’Escultura, serà 'Non finito. L’art de l’inacabat', que es podrà veure a Palma, on escultures, plànols, dibuixos, partitures, pintures, manuscrits i fotografies s’agrupen en una constel·lació d’obres inacabades que al·ludeixen a la condició fragmentària de la modernitat. Un altre nou projecte serà 'L’univers de Jean Prouvé. Arquitectura / Indústria / Mobiliari', una col·laboració amb el Centre Pompidou que s’endinsarà en l’univers d’aquest dissenyador i constructor clau en la modernitat de l'arquitectura que explora els seus inicis com a ferrer, els seus primers treballs amb arquitectes moderns i els seus edificis prefabricats, amb els quals tenia l’ambició de crear productes per al màxim nombre possible de persones. Destaquen també les produccions pròpies 'Symphony, un viatge al cor de la música' i 'Homo ludens. Videojocs per entendre el present'. La primera, que es presentarà la setmana vinent, és el resultat de quatre anys de treball amb el director d'orquestra Gustavo Dudamel. La mostra ofereix una experiència emocional, gràcies a la tecnologia de realitat virtual, que recorrerà la geografia espanyola i portuguesa els anys vinents. El segon projecte, que es presentarà a Madrid, oferirà una nova perspectiva sobre el concepte 'gamer' i tindrà més de 40 peces entre videojocs i obres d’art. teamLab Per primera vegada a Barcelona, es podrà veure el treball del col·lectiu artístic internacional teamLab, nascut el 2001 a Tòquio com a laboratori de creació col·laborativa i experimentació. 'teamLab. Art, tecnologia, natura' explorarà els vincles entre art, tecnologia, disseny i natura. Art i cinema Una de les noves exposicions és un retrobament amb els Pixar Animation Studios, ja que Sevilla estrenarà aquest novembre la mostra 'Pixar. Construint personatges', una actualització del projecte que ja es va poder veure en alguns centres de l’entitat el 2014 i el 2015. Igualment, després de passar per Madrid, 'Vampirs. L’evolució del mite' aquesta temporada arribarà als centres CaixaForum de Barcelona, Saragossa i Sevilla. Entre els grans acords amb altres centres, 'La imatge humana' serà una mostra, organitzada juntament amb el British Museum, que s’estrenarà a Madrid el mes d’abril del 2021 sobre la representació del cos humà al llarg de la història de l’art. En total, hi haurà més de 140 obres sobre les quals sobrevolen conceptes universals, com l’ideal de bellesa, la intencionalitat del retrat, la divinitat, el poder i la transformació del cos. A més, el novembre del 2020 arribarà a Barcelona una de les exposicions que era previst d’inaugurar la primavera passada, però que es va haver de posposar: 'Art i mite', organitzada pel Museu del Prado amb la col·laboració de la fundació, que aprofundeix en la mitologia clàssica i la seva representació al llarg de la història de l’art a partir d’una curosa selecció d’obres de les col·leccions del Museu Nacional del Prado que inclou pintures de Rubens, Ribera i Zurbarán, entre molts d’altres. Natura i ciència En l'eix de natura i ciència, 'De pol a pol' viatjarà a partir de l’octubre pel territori espanyol i portuguès per mostrar alguns dels espais naturals més espectaculars de la Terra, des de l’Àrtic fins a l’Antàrtida, a partir de les imatges de National Geographic, per reflexionar sobre els efectes de l’elevada taxa d’extinció d’espècies. En aquesta mateixa línia s’emmarca el projecte 'Gènesi', del fotògraf brasiler Sebastião Salgado, una oda visual a la majestuositat i fragilitat de la Terra. Unint el món artístic i el científic la fundació oferirà l’experiència 'Leonardo da Vinci. Observa. Qüestiona. Experimenta', que presenta Leonardo no sols com un geni, sinó com una actitud davant la vida, com una forma de mirar i interactuar amb la realitat. Altres propostes científiques seràn 'Miralls, dins i fora de la realitat', que acostarà el coneixement matemàtic i els fonaments de la llum; 'Talking Brains. Programats per parlar', que presenta i explica el cervell des del punt de vista del llenguatge, i 'Apollo 11', que rememora una de les gestes més importants de la història de la humanitat. També hi haurà el recorregut científico-artístic 'Altres mons. Viatge pel sistema solar amb Michael Benson'.

Summary: Una immersió a l'art pop de Warhol i a l'interior de la música amb Dudamel centren la nova temporada dels CaixaForum


Una quarantena de veïns, treballadors municipals i membres de l'equip de govern de Vacarisses (Vallès Occidental) han participat aquest dimecres en un minut de silenci a la porta de l'Ajuntament, en record de l'home de 36 anys que va morir dimarts en un accident de tren a la R4, al seu pas pel municipi. L'alcaldessa en funcions, Olga Serra, ha lamentat els fets i ha assegurat que tot i que aquesta línia pateix una manca d'inversions històrica, no esperaven que pogués produir-se un incident tan greu com aquest. "Ha estat molt dur per tots, mai esperes que pugui passar això en un país civilitzat on tot hauria hagut d'estar en condicions", ha lamentat.

Summary: Vacarisses fa un minut de silenci en record de l'home mort en el descarrilament d'un tren a la R4


L'Ajuntament de Barcelona denunciarà el Banc Sabadell davant la fiscalia de menors per un presumpte delicte de coaccions i d'exercici arbitrari del dret després que operaris tapiessin un pis ocupat amb tres menors a dins. Això és el que ha assegurat aquest dimarts el tercer tinent d'alcaldia de l'Ajuntament, Jaume Asens, que ha apuntat que s'ha pres la decisió de fer la denúncia després que un informe de bombers confirmés a l'Ajuntament que es van trobar la porta tapiada. "El que no podia fer el Banc Sabadell era actuar per la via dels fets, si volíem desallotjar la família l'únic que podia fer-ho era el jutge", ha indicat Asens, que ha qualificat l'acció del banc, que gestiona el pis propietat d'un fons d'inversió, d'"irregular". "Estem davant d'un desallotjament extrajudicial, d'un propietari que fa justícia pel seu compte", ha dit Asens. El tercer tinent d'alcaldia ha afirmat que la denúncia davant la fiscalia de menors pretén que els fets no quedin "impunes". "No permetrem que fons d'inversió o entitats bancàries realitzin pràctiques mafioses i exerceixin la violència contra els veïns", ha remarcat.

Summary: L'Ajuntament denunciarà el Banc Sabadell davant la fiscalia de menors per tapiar un pis ocupat amb menors a dins


Unes 500 persones, segons dades de la Policia Municipal de Girona, s'han concentrat aquest divendres a la tarda en contra de l'exclusió per part de la Junta Electoral Central (JEC) a Carles Puigdemont, Clara Ponsatí i Toni Comín en la seva candidatura per a les europees. La Taula per la Democràcia de Girona ha convocat la protesta davant de la subdelegació del govern espanyol de Girona. Durant l'acte hi ha intervingut  dos dels advocats del grup de voluntaris pel Dret a la Defensa. Un d'ells, Albert Carreras, creu que "la pressió d'Europa pot haver arribat" a l'estat espanyol i això hauria provocat "la decisió de a Fiscalia" per reclamar a la JEC que permeti als tres polítics presentar-se als comicis europeus.

Summary: 500 persones es concentren a la subdelegació del govern espanyol a Girona en contra de l'exclusió de Puigdemont


L'accident ha causat retencions a la B-23 i a l'A-2 en sentit Martorell ACN Sant Feliu de Llobregat.-L'ocupant d'un turisme ha resultat ferit molt greu aquest dimecres al matí en el xoc amb un autocar a l'enllaç entre la B-23 i l'A-2, a Sant Feliu de Llobregat, segons han informat el Servei Català de Trànsit. L'accident s'ha produït quan passaven pocs minuts de dos quarts de set del matí i el ferit ha hagut de ser excarcerat del vehicle després que quedés atrapat i traslladat en ambulància a l'Hospital de Bellvitge. Pel que fa l'autocar, estava ocupat pel conductor i sis passatgers i tots ells han resultats il·lesos. Com a conseqüència de l'accident, s'ha hagut de tallar un carril i s'han acumulat cinc quilòmetres de retencions a l'A-2 en sentit Martorell i un quilòmetre B-23, també en sentit Martorell, i que s'han sumat a les cues habituals d'entrada a Barcelona en hora punta. Fins al lloc de l'accident, s'han desplaçat cinc dotacions dels Bombers de la Generalitat, tres ambulàncies del Sistema d'Emergències Mèdiques a més dels Mossos d'Esquadra.

Summary: Un ferit molt greu en el xoc entre un autocar i un turisme a Sant Feliu de Llobregat